VNT มั่นใจรายได้-กำไรปีนี้โต ต้นทุนลด-ปริมาณขายเพิ่ม รายได้ปี 59 โตอีก
VNT มั่นใจรายได้-กำไรปีนี้โต ต้นทุนลด-ปริมาณขายเพิ่ม รายได้ปี 59 โตอีก
3 ธ.ค. 2558

นายบรูโน ฟาน เดอร์ วีเลน กรรมการผู้จัดการ บริษัท วีนิไทย จำกัด (มหาชน) หรือ VNT เปิดเผยว่า บริษัทคาดผลประกอบการในปีนี้จะดีกว่าปีก่อน ทั้งในส่วนของรายได้และกำไรสุทธิ จากในปีก่อนที่มีรายได้รวม 17,847 ล้านบาท และมีผลขาดทุนสุทธิ 963.72 ล้านบาท
ขณะที่ในช่วง 9 เดือนแรกปีนี้มีรายได้รวม 12,316 ล้านบาท และมีกำไรสุทธิ 529 ล้านบาท เป็นผลมาจากปริมาณขายผลิตภัณฑ์พีวีซีที่เพิ่มขึ้น แม้ราคาขายผลิตภัณฑ์ลดลงเล็กน้อย แต่บริษัทได้ดำเนินโครงการพัฒนาความเป็นเลิศในกระบวนการผลิต ส่งผลให้สามารถลดต้นทุน ทั้งต้นทุนแปรผัน และต้นทุนคงที่
ขณะที่คาดว่าในไตรมาส 4/58 แนวโน้มผลการดำเนินงานจะดีต่อเนื่องจากไตรมาส 3/58 แม้ประสบปัญหาสภาวะอุปทานล้นตลาดในจีน ซึ่งอาจจะส่งผลทำให้มาร์จิ้นลดลง แต่บริษัทจะได้รับอานิสงส์จากการลงทุนภาครัฐ ประกอบกับ การเปิดประชาคมเศรษฐกิจอาเซียน (AEC) จะช่วยสนับสนุนผลการดำเนินงานในช่วงไตรมาสสุดท้าย
นอกจากนั้น บริษัทยังคาดว่ารายได้ในปี 59 จะเติบโตดีกว่าปีนี้ จากการลงทุนภาครัฐที่เพิ่มขึ้น โดยเฉพาะการลงทุนด้านโครงสร้างพื้นฐานที่จะส่งผลดีต่อปริมาณการขายผลิตภัณฑ์พีวีซี ปัจจุบันสัดส่วนรายได้มาจากพีวีซี 80% และพิคลอโรไฮดริน (ECH) 20% พร้อมทั้งวางงบลงราว 400-500 ล้านบาทเพื่อใช้ลงทุนปกติ เช่น ปรับปรุงเครื่องจักร และพัฒนาโรงงาน ส่วนการลงทุนขนาดใหญ่นั้นขณะนี้อยู่ระหว่างการศึกษา แต่ยังไม่ขอเปิดเผยรายละเอียด